'અરે, ગાંડા, તું પરણ્યો નથી એટલે આવી ગેરંટી આપવાની તારામાં હિંમત છે. આદિત્ય કે ભાસ્કર સાથે આવી ચર્ચા કરવાનું હું ટાળું છું. એ બંને સરળ અને સજ્જન છે. એકબીજા માટે એમને લાગણી છે એ કબૂલ. પણ મારી હયાતી ના હોય ત્યારે એમના સંબંધોની મીઠાશ માટે એમણે અલકા અને ભાવિકા ઉપર આધાર રાખવો પડશે. મારી વાત સમજાય છે તને? મેં તો અનેક કુટુંબમાં જોયું છે. વ્યવસ્થિત વિલ બનાવ્યા વગર કુટુંબનો મોભી મરી જાય એ પછી ધૂળ જેવી વાતમાં પણ દેરાણી- જેઠાણી વચ્ચે તલવાર ખેંચાતી હોય છે! મારા કાન સરવા છે અને ઘરમાં નજર પણ ફરતી હોય છે. અલકા અને ભાવિકામાં આવી સ્ત્રીસહજ નબળાઇ છે અને મેં અનેક વાર જોયું છે. એમના સંબંધોની ગાંઠ કાયમ માટે મજબૂત રહેશે એવી મને શ્રદ્ધા નથી.'